**OBRAZLOŽENJE POSEBNOG DIJELA 1. IZMJENA I DOPUNA PRORAČUNA GRADA NOVSKE ZA 2023. GODINU**

**1. Razdjel 001 UPRAVNI ODJEL ZA DRUŠTVENE DJELATNOSTI, PRAVNE POSLOVE I JAVNU NABAVU**

Ovim izmjenama i dopunama Proračuna umanjuju se ukupna sredstva za ostvarenje programa Upravnog odjela za društvene djelatnosti, pravne poslove i javnu nabavu i sada iznose **4.056.640,81 eura**, a istima će se financirati ukupno 18 (osamnaest) različitih programa koji su obuhvaćeni financijskim planom rashoda upravnog odjela. Sredstva kojima se planiraju financirati programi Upravnog odjela za društvene djelatnosti, pravne poslove i javnu nabavu povećavaju se za iznos od **269.235,71 eura ili 7,11 %.**

**Tablica broj 1: Prikaz financijskih izmjena programa Upravnog odjela za društvene djelatnosti, pravne poslove i javnu nabavu za 2023. godinu,** **u iznosima izraženim u EUR**

|  |  |  |  |  |  |
| --- | --- | --- | --- | --- | --- |
| **Redni broj** | **Brojčana oznaka programa u proračunu za 2023.** | **Naziv programa** | **Proračun** | **I. izmjene i dopune Proračuna** | **Povećanje/****smanjenje** |
| 1. | 1001 | Opće usluge javne uprave | 704.556,10 | 782.293,60 | 77.737,50 |
| 2. | 1002 | Zdravstvo | 6.636,14 | 6.636,14 | 0,00 |
| 3. | 1003 | Razvoj civilnog društva | 137.368,11 | 145.368,11 | 8.000,00 |
| 4. | 1004 | Javne potrebe u kulturi | 69.015,85 | 96.534,17 | 27.518,32 |
| 5. | 1005 | Sufinanciranje obrazovanja | 224.301,54 | 225.622,02 | 1.320,48 |
| 6. | 1006 | Provedba mjera obiteljske populacijske politike | 92.640,53 | 92.640,53 | 0,00 |
| 7. | 1007 | Socijalna skrb | 309.244,14 | 312.244,14 | 3.000,00 |
| 8. | 1008 | Razvoj sporta i rekreacije | 295.865,69 | 295.865,69 | 0,00 |
| 9. | 1009 | Manifestacije | 6.636,14 | 6.636,14 | 0,00 |
| 10. | 1010 | Sjećanja na Domovinski rat | 10.617,82 | 10.617,82 | 0,00 |
| 11. | 1011 | Program „Zaželi“ | 213.532,55 | 213.532,55 | 0,00 |
| 12. | 1012 | Program za djecu i mlade | 3.052,62 | 3.052,62 | 0,00 |
| 13. | 1014 | Širenje mreže socijalnih usluga u zajednici, I. faza | 0,00 | 3.456,55 | 3.456,55 |
| 14. | 1015 | Programi u kulturi Pučkog otvorenog učilišta | 107.852,15 | 164.747,17 | 56.895,02 |
| 15. | 1016 | Programi obrazovanja | 182.972,06 | 179.291,36 | -3.680,70 |
| 16. | 1017 | Programi knjižnične djelatnosti | 270.556,09 | 267.636,69 | -2.919,40 |
| 17. | 1018 | Predškolski odgoj | 1.139.218,93 | 1.235.799,64 | 96.580,71 |
| 18. | 1019 | Programi i aktivnosti mjesne samouprave | 13.338,64 | 14.665,87 | 1.327,23 |
|  | **18 programa** | **Ukupno** | **3.787.405,10** | **4.056.640,81** | **269.235,71** |

* 1. **Program 1001 OPĆE USLUGE JAVNE UPRAVE**

U programu 1001 OPĆE USLUGE JAVNE UPRAVE mijenja se:

* + 1. **Aktivnost 1001 A100001 Administracija i upravljanje**

U aktivnosti 1001 A100001 *Administracija i upravljanje povećavaju* se sredstva ukupno za 77.165,20 eura u skladu s procijenjenim potrebama do kraja godine. Sredstva se povećavaju za plaće, doprinose na plaće, u skladu s povećanjem koeficijenata za obračun plaća te za ostale rashode za zaposlene koji se odnose na plaćeni topli obrok, u skladu s potrebama do kraja godine i za otpremninu za jednu službenicu. Također, povećavaju se sredstva za usavršavanje zaposlenika, sredstva za nabavu literature i časopisa, sredstva za sistematski pregled, sredstva za najam dodatnog fotokopirnog aparata, te sredstva za potrebu edukacije za siguran rad zaposlenika, sve u skladu s procijenjenim potrebama do kraja godine.

* + 1. **Aktivnost 1001 A100006 Promocija Grada u sredstvima javnog informiranja**

U aktivnosti 1001 A100006 *Promocija Grada u sredstvima javnog informiranja* sredstva sepovećavaju za iznos od 94,03 eura. Sredstva za lokalno radijsko emitiranje, u skladu s mogućnostima koje se temelje na članku 39. Zakona o elektroničkim medijima (NN 111/21), razdvojit će se na dvije proračunske pozicije: Na zakup termina koji će se tretirati kroz ugovorni odnos, kao i do sada (28.000,00 eura za prva tri mjeseca za zakup termina po postojećem ugovoru, zaključno s krajem ožujka, te na ostatak zakupa termina do kraja godine), te na proizvodnju lokalnog radijskog programa, za koju će se raspisati javni poziv za financiranje u skladu sa Zakonom o elektroničkim medijima, a koji će se tretirati kao potpora za proizvodnju lokalnog radijskog programa (65.000 eura, s početkom od 1.travnja 2023.) Naime, člankom 39. Zakona propisano je da, ukoliko su sredstva za proizvodnju i objavljivanje programa regionalnih i lokalnih nakladnika televizije i/ili radija te elektroničkih publikacija osigurana u proračunima tijela državne uprave i javnim ustanovama kojima je osnivač Republika Hrvatska, kao i pravnih osoba u vlasništvu ili pretežitom vlasništvu Republike Hrvatske, proračunima jedinica lokalne i područne (regionalne) samouprave, ta se sredstva dodjeljuju putem javnog poziva, a na temelju javno objavljenih kriterija.

* 1. **Program 1003 RAZVOJ CIVILNOG DRUŠTVA**

U programu 1003 RAZVOJ CIVILNOG DRUŠTVA mijenja se:

* + 1. **Tekući projekt 1003 T100001 Udruge mladeži i djece**

U tekućem projektu 1003 T100001 *Udruge mladeži i djece* sredstva se povećavaju za 8.000,00 eura, na iznos 23.926,72 eura, radi većih potreba udruga iskazanih na provedenom javnom pozivu.

* 1. **Program 1004 JAVNE POTREBE U KULTURI**
		1. **Tekući projekt 1004 T100001 Sufinanciranje programa i projekata u kulturi**

U tekućem projektu 1004 T100001 *Sufinanciranje programa i projekata u kulturi* povećavaju se ukupna sredstva za iznos od 27.518,32 eura, i to za potrebe nastavka arheološkog istraživanja na arheološkom nalazištu Subocki Grad – Gradina, u skladu s dostavljenim troškovnikom, Arheološkom muzeju u Zagrebu, u dodatnom iznosu od 1.018,32 eura, te dodatna sredstva za obnovu sakralnih objekata u iznosu od 26.500,00 eura.

* 1. **Programu 1005 SUFINANCIRANJE OBRAZOVANJA**

U programu 1005 SUFINANCIRANJE OBRAZOVANJA mijenja se:

**1.4.1. Aktivnost 1005 A100003 Sufinanciranje programa škola s područja Grada Novske**

U aktivnosti 1005 A100003 *Sufinanciranje programa škola s područja Grada Novske* povećavaju se ukupno sredstva za sufinanciranje programa škola u iznosu od 1.320,48 eura, na iznos od 70.336,33 eura, i to za dodatne potrebe u Katoličkoj osnovnoj školi, radi osiguravanja dodatnih sredstava za režijske troškove.

* 1. **Program 1007 SOCIJALNA SKRB**

U programu 1007 Socijalna skrb dodaje se nova aktivnost:

* + 1. **Aktivnost 1007 A100006 Nastavak projekta „Ne ovisnosti“**

U aktivnosti 1007 A100006 *Nastavak projekta „Ne ovisnosti“* osiguravaju se sredstva u iznosu od 3.000,00 eura za nastavak osnovne aktivnosti provedenog projekta „Ne ovisnosti!“ u sklopu programa „Širenje mreže socijalnih usluga u zajednici I. faza“. Slijedi nastavak provođenja grupnih terapija u klubovima ovisnika o kocki i alkoholu, a koje će se održavati jednom mjesečno za korisnike koji su ovisni o kocki i alkoholu. Navedena aktivnost obveza je Grada Novske nakon provedenog EU projekta, a klubove će voditi i dalje ista terapeutkinja koja je radila u EU projektu.

Iza Programa 1012 PROGRAMI ZA DJECU I MLADE dodaje se:

* 1. **1014 Operativni program „Širenje mreže socijalnih usluga u zajednici“, I. faza “**
		1. **Tekući projekt 1014 T100001 „Ne ovisnosti!“**

U projektu 1014 T100001 *“Ne ovisnosti!“* osiguravaju se sredstva za povrat sredstava za EU projekt u iznosu od 3.456,55 eura, i to za neprihvatljive troškove projekta. Iznos od 518,49 eura vraća se u državni proračun, a iznos od 2.938,06 eura vratit će se u fond EU.

* 1. **Program 1015 PROGRAMI U KULTURI PUČKOG OTVORENOG UČILIŠTA**

U programu 1015 PROGRAMI U KULTURI PUČKOG OTVORENOG UČILIŠTA mijenja se:

* + 1. **Aktivnost 1015 A100001 Administracija i upravljanje**

U aktivnosti 1015 A100001 *Administracija i upravljanje* ukupno se povećavaju sredstva za iznos od 13.900,00 eura, na iznos od 102.109,17 eura. Pozicija ostali rashodi za zaposlene uvećava se za 13.900,00 eura zbog isplate jubilarne nagrade za 3 zaposlenika te za isplatu otpremnine za zaposlenika koji odlazi u mirovinu.

* + 1. **Tekući projekt** **1015 T100001 Kazališne i kino predstave**

U tekućem projektu 1015 T100001 *Kazališne i kino predstave* povećavaju se sredstva za financiranje tekućeg projekta za iznos od 32.459,02 eura, na iznos od 51.040,22 eura. Dodatna sredstva izložbe, kazališne predstave i manifestacije osiguravaju se iz općih prihoda (7.000,00 eura), iz vlastitih prihoda (18.000 eura), te iz rashoda za usluge (655,51 eura) radi povećanja programa u kulturi koji se planiraju organizirati u nastavku godine (izložbe, kazališne predstave, likovne kolonije, manifestacija Novsky, programi vezni za muzej, te ostali kulturni sadržaji). Iz vlastitih sredstava u iznosu od 3.485,44 eura osiguravaju se sredstva za izmjenu vrata na kinu, te za uređenje fasade radi štete nastale požarom, jer se ova aktivnost nije realizirala prošle godine.

Iz sredstava pomoći u iznosu od 3.318,07 eura osiguravaju se sredstva za organizaciju kazališnih gostovanja (iznos od 1.999,83 eura koje u cijelosti financira Ministarstvo kulture i medija RH), te sredstva za projekt „Kino za sve“ (iznos od 1.327,23 eura koje u potpunosti financira HAVC).

* + 1. **Iza tekućeg projekta 1015 T100001 Kazališne i kino predstave dodaje se:**

*Tekući projekt 1015 T100003 Moje malo kino u iznosu od 10.536,00 eura*

U tekućem projektu 1015 T100003 *Moje malo kino* osiguravaju se sredstva u iznosu od 10.536,00 eura za trošak kino projekcija iz vlastitih prihoda i sredstava pomoći. Tekući projekt financirat će se vlastitim prihodima u iznosu od 4.330,00 eura, a sredstvima pomoći u iznosu od 6.206,00 eura.

U sklopu tekućeg projekta koji se provodio i prošle godine osigurana su sredstva za usluge predavača na filmskim radionicama, za usluge prijevoza učenika na filmske projekcije, te za trošak kino projekcija, odnosno plaćanje naknade kino distributerima.

* 1. **Program 1016 PROGRAMI OBRAZOVANJA**

U programu 1016 PROGRAMI OBRAZOVANJA mijenja se:

* + 1. **Aktivnost 1016 A100001 Administracija i upravljanje**

U aktivnosti 1016 A100001 *Administracija i upravljanje* ukupno se povećavaju sredstva za iznos od za 29.500,00 eura, na iznos od 179.291,36 eura. Za 4.500,00 eura povećavaju se sredstva ostalih rashoda za zaposlenike radi isplata jubilarnih nagrada za 2 zaposlenika, a za iznos od 25.000,00 eura povećava se pozicija rashoda za usluge i predavača koja se odnosi na usluge vezane za realizaciju obrazovnih programa u učilištu (prostor, oprema, ljudski kapaciteti, profesori).

* + 1. **Kapitalni projekt** **1016 K100001 Centar cjeloživotnog obrazovanja**

Kapitalni projekt 1016 K100001 *Centar cjeloživotnog obrazovanja* se briše jer ga više neće provoditi Pučko otvoreno učilište, već Grad Novska.

* 1. **Program 1017 PROGRAMI KNJIŽNIČNE DJELATNOSTI**

U Programu 1017 PROGRAMI KNJIŽNIČNE DJELATNOSTI mijenja se:

* + 1. **Aktivnost 1017 A100001 Administracija i upravljanje**

U aktivnosti 1017 A100001 *Administracija i upravljanje* umanjuju se sredstva za 264,94 eura, na iznos od 260.536,02 eura. Sredstva se umanjuju na poziciji nabave knjiga iz sredstava ministarstva na razinu ostvarenih sredstava za tu namjenu od 7.432,98 eura.

* + 1. **Tekući projekt 1017 T100002 Književni susreti**

U tekućem projektu 1017 T100002 *Književni susreti* umanjuju se sredstva za financiranje tekućeg projekta za iznos od 2.654,46 eura na razinu ostvarenih sredstava od ministarstva za provođenje projekata „Knjižnica na plaži“, „U zemlji dječurliji“ tu namjenu, uz osiguranje sredstava ministarstva za projekte „I bebe vole knjižnicu“ i „Sepetić pun priča“. Ukupna sredstva pomoći Ministarstva kulture i medija RH za financiranje ove aktivnosti sada iznosi 4.379,86 eura.

* 1. **Program 1018 PREDŠKOLSKI ODGOJ**

U programu 1018 PREDŠKOLSKI ODGOJ mijenja se:

**1.10.1. Aktivnost 1018 A100001 Odgoj i obrazovanje djece jasličke i predškolske dobi**

U aktivnosti 1018 A100001 *Odgoj i obrazovanje djece jasličke i predškolske dobi* povećavaju se sredstva iz općih prihoda za iznos od 75.722,44 eura na iznos od 1.202.777,19 eura. Povećavaju se sredstva općih prihoda i primitaka na poziciji plaća zaposlenika za redovan rad u vrtiću u iznosu od 65.000,00 eura i pripadajućih doprinosa u iznosu od 10.000,00 eura, radi povećanja koeficijenata za obračun plaća iz Izmjena i dopuna kolektivnog ugovora iz veljače 2023. godine, te radi zakonskog povećanja minimalne plaće u RH za najniže plaćena radna mjesta. U ovoj aktivnosti povećavaju se sredstva pomoći za nabavu sitnog inventara u iznosu od 722,44 eura.

**1.10.2. Tekući projekt 1018 T100002 Opremanje vrtića**

U tekućem projektu 1018 T100002 *Opremanje vrtića* povećavaju se sredstva vlastitih prihoda za iznos od 20.858,27 na iznos od 27.358,37 eura, a sredstva će se koristiti za nabavu službenog automobila.

* 1. **Program 1019 MJESNA SAMOUPRAVA**

U programu 1019 MJESNA SAMOUPRAVA mijenja se:

**1.11.1. Aktivnost 1019 A100001 Administracija i upravljanje**

U aktivnosti 1019 A100001 *Administracija i upravljanje povećavaju* se sredstva za financiranje aktivnosti mjesne samouprave za iznos od 1.327,23 eura, na iznos od 14.665,87 eura. Sredstva se povećavaju za potrebe mjesnog odbora Stara Subocka, radi obilježavanja obljetnice nogometnog kluba. Obljetnica će se obilježiti održavanjem memorijalnog turnira „Ivica Vončina“.

**2. Razdjel 003 UPRAVNI ODJEL ZA PRORAČUN I FINANCIJE**

**2.1. Program 1020 UPRAVLJANJE SUSTAVOM JAVNIH FINANCIJA**

Prvim izmjenama i dopunama Proračuna Grada Novske za 2023. godinu rashodi i izdaci programa *Upravljanje sustavom javnih financija* smanjeni su za 52.699,88 eura ili za 7,30 % te sada iznose 668.881,89 eura.

**2.1.1. Aktivnost 1020 A100001 Administracija i upravljanje**

Navedena je aktivnost povećana za 9.395,25 eura ili za 4,41 % te iznosi 222.582,31 eura za plaće i doprinose na plaće za obvezno zdravstveno osiguranje službenika upravnog odjela u skladu s povećanjem koeficijenata za obračun plaća.

**2.1.2. Aktivnost 1020 A100002 Otplata kredita**

Izdaci za otplatu kredita smanjeni su za 62.095,13 eura ili za 12,21 % te sada iznose 446.299,58 eura. Smanjenje se odnosi na izdatke za otplatu beskamatnog zajma po osnovi namirenja nedostajućih sredstava za povrate po godišnjim prijavama za 2021. godinu te otplatu beskamatnog zajma u visini poreza i prireza porezu na dohodak čije je plaćanje odgođeno i/ili odobrena obročna otplata. Naime, u trenutku izrade plana proračuna za 2023. godinu nisu bili poznati konačni iznosi obveza Grada Novske za navedene beskamatne zajmove sa stanjem na dan 31.12.2022. godine. Tako je utvrđena obveza po osnovi beskamatnog zajma za namirenje nedostajućih sredstava za povrate po godišnjim prijavama za 2021. godinu u iznosu od 21.943,25 eura (u trenutku pisanja ovog obrazloženja tri od četiri rate namirenja su podmirene) i po osnovi beskamatnog zajma u visini poreza i prireza porezu na dohodak čije je plaćanje odgođeno i/ili odobrena obročna otplata u iznosu od 115.045,83 eura (beskamatni zajam u potpunosti otplaćen jednokratno u veljači 2023. godine).

**3. Razdjel 003 UPRAVNI ODJEL ZA KOMUNALNI SUSTAV, PROSTORNO PLANIRANJE I ZAŠTITU OKOLIŠA**

Prvim izmjenama i dopunama Proračuna Grada Novske za 2023. godinu ukupna sredstva za ostvarenje programa Upravnog odjela za komunalni sustav, prostorno planiranje i zaštitu okoliša povećavaju se u iznosu od 7.317.242,62 eura (110,4 0% u odnosu na planirano) i sada iznose **13.945.096,20 eura**. Sredstva se realiziraju kroz deset različitih programa koji su obuhvaćeni financijskim planom rashoda upravnog odjela.

**Tablica broj 2: Prikaz financijskih izmjena programa Upravnog odjela za komunalni sustav, prostorno planiranje i zaštitu okoliša za 2023. godinu,** **u iznosima izraženim u EUR**

|  |  |  |  |  |  |
| --- | --- | --- | --- | --- | --- |
| **Redni broj** | **Brojčana oznaka programa u proračunu za 2023.** | **Naziv programa** | **Proračun**  | **I. izmjene i dopune Proračuna** | **Povećanje/****smanjenje** |
| 1. | 1021 | Upravljanje i razvoj komunalne infrastrukture | 241.020,40 | 284.780,39 | 43.759,99 |
| 2. | 1022 | Upravljanje imovinom | 480.733,01 | 678.989,09 | 198.256,08 |
| 3. | 1023 | Projektiranje i građenje objekata u vlasništvu Grada | 2.276.892,96 | 8.555.090,92 | 6.278.197,96 |
| 4. | 1024 | Održavanje objekata i uređaja komunalne infrastrukture | 1.226.358,75 | 1.226.358,75 | 0,00 |
| 5. | 1025 | Projektiranje i građenje objekata i uređaja komunalne infrastrukture | 1.532.550,28 | 2.043.998,75 | 511.448,47 |
| 6. | 1026 | Zaštita okoliša | 37.162,39 | 41.996,95 | 4.834,56 |
| 7. | 1027 | Zaštita, očuvanje i unapređenje zdravlja | 42.338,58 | 42.338,58 | 0,00 |
| 8. | 1028 | Prostorno uređenje i unapređenje stanovanja | 65.498,70 | 94.487,12 | 28.988,42 |
| 9. | 1029 | Organiziranje i provođenje zaštite i spašavanja | 612.218,68 | 863.975,82 | 251.757,14 |
| 10. | 1035 | Campus gaming industrije | 113.079,83 | 113.079,83 | 0,00 |
|  | **10 programa** | **Ukupno** | **6.627.853,58** | **13.945.096,20** | **7.317.242,62** |

**3.1. Program 1021 UPRAVLJANJE I RAZVOJ KOMUNALNE INFRASTRUKTURE**

**3.1.1. Aktivnost 1021 A100001 Administracija i upravljanje**

Sredstva za financiranje ove aktivnosti povećavaju se za 43.759,99 eura, te sada iznose 284.780,39 eura.

Povećanje nastaje na pozicijama „*Plaće (bruto*)“, „*Doprinosi na plaće*“, „*Ostali rashodi za zaposlene*“, te na novootvorenoj poziciji „*Povrat pogrešno uplaćene komunalne naknade iz ranijih godina“.* Zbog promjene koeficijenata za izračun plaće došlo je potrebe za ovom promjenom. Također, predviđena je nova pozicija rashoda za povrate preplaćenih iznosa komunalne naknade iz prethodnih godina.

**3.2. Program 1022 UPRAVLJANJE IMOVINOM**

**3.2.1. Aktivnost 1022 A100001 Upravljanje objektima u vlasništvu grada**

Sredstva za financiranje ove aktivnosti povećavaju se za 500,00 eura, te sada iznose 194.729,21 eura. Povećanje nastaje na poziciji „Zastave“, jer planirana sredstva nisu dostatna do kraja tekuće godine.

**3.2.2. Tekući projekt 1022 T100002 Redovno održavanje opreme i uređaja**

Sredstva za financiranje ovog projekta povećavaju se za 2.598,75 eura, te sada iznose 19.865,99 eura. Povećanje nastaje na novootvorenim pozicijama „*Servisiranje ugrađene opreme vatrogasne cisterne*“ i „*Popravak vatrogasne cisterne*“. Obje pozicije se odnose na vatrogasnu cisternu iz robnih rezervi koja je dana Gradu Novska na korištenje i na kojoj je bilo nužno obaviti servis ugrađene opreme i sanirati malu štetu na vozilu (autolakirerski radovi) koja će biti nadoknađena s police kasko osiguranja.

**3.2.3. Tekući projekt 1022 T100003 Otkup zemljišta**

Ovo je novootvoreni projekt planiran u iznosu od 118.700,00 eura. Sredstva su namijenjena otkupu zemljišta za projekte Grada i sređivanje imovinsko pravnih odnosa.

**3.2.4. Tekući projekt 1022 T100004 Održavanje zgrade gradske vijećnice**

Sredstva za financiranje ovog projekta povećavaju se za 23.990,84 eura, te sada iznose 71.182,16 eura. Povećanje nastaje na pozicijama „Radovi tekućeg održavanja“ i „Rekonstrukcija sanitarnih čvorova“. Naime, nakon zatraženih ponuda za predmetne radove utvrdilo se da planirana sredstva nisu dostatna, te ih je potrebno povećati.

**3.2.5. Tekući projekt 1022 T100007 Održavanje ostalih objekata u vlasništvu grada**

Sredstva za financiranje ovog projekta povećavaju se za 52.466,49 eura, te sada iznose 180.676,71 eura.

Povećanje se iskazuje kroz novootvorenu poziciju pod nazivom „Rekonstrukcija kotlovnice INA“ u iznosu od 50.000,00 eura jer se nakon obavljenog pregleda kotlovnice utvrdila potreba rekonstrukcije iste. Radi se o kotlovnici bivše upravne zgrade INA-e u kojoj se sada nalazi đački dom.

Povećanje se iskazuje i kroz novootvorenu poziciju pod nazivom „Donacija Novokomu opreme mrtvačnice Brestača“ u iznosu od 2.466,49 eura. Radi se o donaciji u naravi, konkretno opreme u mrtvačnici (posmrtni odar, stolice i dr.) koju je nabavio i platio Grad Novska, te ju prenosi u vlasništvo tvrtke Novokom budući da ona upravlja mrtvačnicama i grobljima.

**3.3. Program 1023 PROJEKTIRANJE I GRAĐENJE OBJEKATA U VLASNIŠTVU GRADA**

**3.3.1. Kapitalni projekt 1023 K100001 Izrada projektno – tehničke dokumentacije**

Sredstva za financiranje ovog projekta povećavaju se za iznos od 12.036,63 eura i sada iznose 31.281,44 eura. Povećanje se iskazuje kroz poziciju pod nazivom „Dodatna ulaganja na građevinskim objektima“ jer se iz dosadašnje prakse utvrdilo da su potrebe za dodatnim ulaganjima učestala pojava, često kao posljedica najavljenih javnih poziva za sufinanciranje s kratkim rokom za prijavu, a koji nisu bili prethodno planirani proračunom kao zasebna pozicija.

**3.3.2. Kapitalni projekt 1023 K100002 Klaster kulture na temeljima kulturne baštine povijesne jezgre Novske**

Sredstva za financiranje ovog projekta povećavaju se za iznos od 38.280,70 eura i sada iznose 1.003.872,32 eura.Povećanje nastaje na poziciji „*Stručni nadzor i koordinator na radu*“ kao posljedica produženja roka za izgradnju objekta, te na novootvorenim pozicijama pod nazivom „*Projekt unutarnjeg opremanja*“ i „*Stručni nadzor – uređenje dvorane u starom dijelu hotela*“. Dvorana u starom dijelu hotela se vraća u izvorni izgled prema naputcima konzervatora, te ovi radovi iziskuju zaseban nadzor. Za opremanje preostalih prostora potrebno je izraditi projekt opremanja, kako bi se prema njemu mogao provesti postupak javne nabave opreme (namještaj i dr.)

**3.3.3. Kapitalni projekt 1023 K100014 Akcelerator ruralnog turizma**

Sredstva za financiranje ovog projekta smanjuju se za iznos od 10.737,68 eura i sada iznose 100.085,86 eura. Smanjenjem se vrši usklađenje sa stvarnim troškovima izrade projektne dokumentacije, jer je postupak projektiranja završen i stvarni trošak je poznat. Projektom je obuhvaćena sljedeća dokumentacija: Projekt staze Zmajevac, Izvedbeni projekt kamp, Izvedbeni projekt adrenalinski park, Projektna dokumentacija sustava tehničke zaštite (videonadzor i dr.), Utvrđivanje usklađenosti infrastrukture s Tehničkim smjernicama za klimatske promjene, Geodetski radovi i konzultantske usluge.Projekt je prijavljen na javni poziv Ministarstva turizma i sporta kroz koji bi bio financiran u cijelosti (procijenjena vrijednost projekta je 6.600.000,00 eura). Očekuju se rezultati javnog poziva.

**3.3.4. Kapitalni projekt 1023 K100015 Dom za starije u Novskoj**

Sredstva za financiranje ovog projekta povećavaju se za iznos od 11.948,00 eura i sada iznose 45.128,70 eura. Povećanje nastaje uslijed otvaranja novih pozicija pod nazivom „Investicijska studija – LIRA“ i „Projekt izmještanja trafostanice“. Za potrebe gradnje doma za starije potrebno je izmjestiti trafostanicu koja se nalazi na lokaciji budućeg objekta. Ukazala se i potreba ugovaranja konzultantskih usluga, konkretno izrade Investicijske studije, izradu koje se planira ugovoriti s lipičkom razvojnom agencijom.

**3.3.5. Kapitalni projekt 1023 K100016 Izgradnja dječjeg vrtića u Novskoj**

Sredstva za financiranje ovog projekta povećavaju se za iznos od 1.505.308,91 eura i sada iznose 2.646.725,06 eura.

Za projektnu dokumentaciju i gradnju novog dječjeg vrtića odobrena su sredstva Ministarstva znanosti i obrazovanja u iznosu od 1.146.725,06 eura. Za gradnju se planiraju i vlastita sredstva u iznosu od 1.500.000,00 eura. Postupak javne nabave za izradu projektne dokumentacije bit će pokrenut nakon donošenja ovih izmjena proračuna.

**3.3.6. Kapitalni projekt 1023 K100017 Centar cjeloživotnog učenja**

Ovo je novoplanirani projekt planiran u iznosu od 4.683.180,70 eura i ovim sredstvima se planira platiti izradu izvedbenog projekta i trošak građenja.Radi se o projektu koji Grad Novska preuzima od Pučkog otvorenog učilišta Novska, jer se procjenjuje da će Grad Novska imati veće mogućnosti za povlačenje sredstava za izgradnju objekta. Objekt bi bio smješten uz sportsku dvoranu u Novskoj i spojen s njom, te bi služio za potrebe cjeloživotnog obrazovanja (programe Pučkog otvorenog učilišta).

**3.3.7. Kapitalni projekt 1023 K100018 Zgrada JVP**

Ovo je novoplanirani projekt planiran u iznosu od 33.180,70 eura i ovim sredstvima se planira platiti izradu projektne dokumentacije nužne za izgradnju zgrade s pratećim garažama i ostalim sadržajima nužnima za rad Javne vatrogasne postrojbe Novska. Objekt se planira Graditi na lokaciji između naselja Uklade i sportske dvorane, na čestici u vlasništvu Grada Novske.

**3.3.8. Kapitalni projekt 1023 K100019 Skate park**

I ovo je novoplanirani projekt planiran u iznosu od 5.000,00 eura i ovim sredstvima se planira platiti izradu projektne dokumentacije nužne za izgradnju skate parka u Novskoj. Objekt bi bio izgrađen na lokaciji bivšeg boćališta u okviru stadiona Libertas.

**3.4. Program 1025 PROJEKTIRANJE I GRAĐENJE OBJEKATA I UREĐAJA KOMUNALNE INFRASTRUKTURE**

**3.4.1. Kapitalni projekt 1025 K100001 Izrada projektno-tehničke dokumentacije za projekte komunalne infrastrukture**

Sredstva za financiranje ovog projekta povećavaju se za iznos od 12.036,63 eura i sada iznose 27.963,37 eura. Povećanje se iskazuje kroz poziciju pod nazivom „*Izrada projektne dokumentacije*“ jer se iz dosadašnje prakse utvrdilo da su potrebe za dodatnim ulaganjima učestala pojava, često kao posljedica najavljenih javnih poziva za sufinanciranje s kratkim rokom za prijavu, a koji nisu bili prethodno planirani proračunom kao zasebna pozicija.

**3.4.2. Kapitalni projekt 1025 K100005 Mrtvačnica u Brestači**

Sredstva za financiranje ovog projekta smanjuju se za iznos od 26.544,56 eura, te se time ovaj projekt ukida. Izgradnja mrtvačnice je završena u cijelosti i ishođena je uporabna dozvola. Iznos koji je bio planiran preusmjeriti će se za uređenje parkirališta uz groblje u Brestači.

**3.4.3. Kapitalni projekt 1025 K100021 Uređenje dječjih igrališta**

Sredstva za financiranje ovog projekta povećavaju se za iznos od 22.074,13 eura i sada iznose 55.254,83 eura.

Povećanje se iskazuje kroz poziciju pod nazivom „*Uređenje igrališta*“ u iznosu od 6.819,30 eura, te ona sada iznosi 40.000,00 eura. S ove pozicije će se platiti obnova dječjeg igrališta u Rajiću, te izgradnja igrališta u Lovačkoj ulici u Novskoj i u Novoj Subockoj. Otvorena je i nova pozicija pod nazivom “*Postavljanje sprava za vježbanje u Rajiću – sred. Hrvatske lutrije*“ u iznosu od 11.936,76 EUR. Kao što se iz naziva može zaključiti, radi se o sredstvima dobivenim kroz javni poziv Hrvatske lutrije kojima će se nabaviti i postaviti sprave za vježbanje u Rajiću, uz dječje igralište. Za ove sprave je potrebno izraditi podloge na koje će biti montirane, pa je za te potrebe osigurano 3.318,07 eura vlastitih sredstava.

**3.4.4. Kapitalni projekt 1025 K100029 Rekonstrukcija i dogradnja mrtvačnice u Starom Grabovcu**

Sredstva za financiranje ovog projekta povećavaju se za iznos od 13.180 eura i sada iznose 63.481,95 eura.

Nakon provedenog postupka javne nabave za radove na rekonstrukciji, ukazala se potreba za povećanjem planiranih sredstava, kako bi se mogli ugovoriti radovi. Pristigle su četiri ponude (jedna nije pravovaljana) i sve su probijale planirani iznos.

**3.4.5. Kapitalni projekt 1025 K100032 Županijska cesta D47 – Kozarice**

Sredstva za financiranje ovog projekta povećavaju se za iznos od 24.553,72 eura i sada iznose 157.276,53 eura.

Nakon provedenog postupka javne nabave za radove na rekonstrukciji, ukazala se potreba za povećanjem planiranih sredstava, kako bi se mogli ugovoriti radovi. Postupak nabave i ugovaranje te nadzor provodi Županijska uprava za ceste, a Grad Novska sufinancira radove u 50%-tnom iznosu.

**3.4.6. Kapitalni projekt 1025 K100034 Pristupna prometnica hotela Knopp**

Sredstva za financiranje ovog projekta povećavaju se za iznos od 42.873,35 eura i sada iznose 101.935,00 eura.

Nakon provedenog postupka prikupljanja ponuda za radove na izgradnji prometnice, ukazala se potreba za povećanjem planiranih sredstava, kako bi se mogli ugovoriti radovi. Radi se o prometnici između hotela Knopp i stambeno-poslovne zgrade.

**3.4.7. Kapitalni projekt 1025 K100039 Parkiralište kod groblja Brestača**

Ovo je novi projekt planiran u iznosu od 180.094,50 eura i ovim sredstvima se planira nadsvoditi kanal uz groblje i napraviti parkiralište, te urediti pristupnu cestu i nogostup koji vode do ulaza u groblje.

**3.4.8. Kapitalni projekt 1025 K100040 Pješačko – biciklistička staza Novska – Borovac**

Ovo je novi projekt planiran u iznosu od 33.180,70 eura i ovim sredstvima se planira platiti trošak izrade projektne dokumentacije nužne za izgradnju pješačko – biciklističke staze od Novske do Borovca.

**3.4.9. Kapitalni projekt 1025 K100041 Arhitektonsko – urbanistički natječaj Trg dr. Franje Tuđmana**

Ovo je novi projekt planiran u iznosu od 200.000,00 eura i ovim sredstvima se planira platiti trošak provedbe arhitektonsko - urbanističkog natječaja kroz koji bi se izabrao projektant za izradu glavnog projekta uređenja Trga dr. Franje Tuđmana. Planirana sredstva će biti utrošena na troškove postupka (naknade povjerenstvu, nagrade učesnicima i dr.).

**3.4.10. Kapitalni projekt 1025 K100042 Kružni tokovi Tomislavova – Matoševa i Tomislavova – A. Stepinca**

Ovo je novi projekt planiran u iznosu od 10.000,00 eura i ovim sredstvima se planira sufinancirati trošak izrade projektne dokumentacije nužne za izgradnju kružnih tokova na križanjima Tomislavove ulice, Ulice A. G. Matoša i Potočne ulice, te križanje Tomislavove ulice s Ulicom bl. A. Stepinca. Nositelj investicije bi bila Županijska uprava za ceste, a Grad Novska bi sufinancirao 50 % troškova.

**3.5. Program 1026 ZAŠTITA OKOLIŠA**

**3.5.1. Aktivnost 1026 A100001 Poticanje razvoja svijesti o zaštiti okoliša**

Sredstva za financiranje ove aktivnosti se povećavaju za iznos od 4.834,56 eura, te sada iznose 41.996,95 eura. Povećanje se iskazuje kroz poziciju pod nazivom *„Naknada za smanjenje količine miješanog komunalnog otpada“.* Radi se o naknadi Fondu za zaštitu okoliša jer se ne provodi plan odvojenog prikupljanja otpada u predviđenim postocima. Nakon zaprimljenog rješenja Fonda, ukazala se potreba za ovim uvećanjem.

**3.6. Program 1028 PROSTORNO UREĐENJE I UNAPREĐENJE STANOVANJA**

**3.6.1. Tekući projekt 1028 T100002 Prostorno-planska dokumentacija**

Sredstva za financiranje ovog projekta povećavaju se za iznos od 28.988,42 eura, te sada iznose 84.532,91 eura. Povećanje se odnosi na novoplanirane pozicije pod nazivom „*VII izmjene PPU*“ i „*VIII izmjene UPU*“. Radi se o ciljanim izmjenama kojima će se omogućiti izgradnja stambene zgrade u Novskoj i proširenje osnovne škole u Bročicama.

Povećanje nastaje i na postojećoj poziciji pod nazivom“*3D izmjera Bročice*“ za iznos od 19.908,42 eura, te ona sad iznosi 33.180,70 eura. Ovim sredstvima će se platiti 3D izmjera naselja Bročice, Brestača i Kozarice, te će se dobiveni podaci koristiti za obračun komunalne naknade.

**3.7. Program 1029 ORGANIZIRANJE I PROVOĐENJE ZAŠTITE I SPAŠAVANJA**

**3.7.1. Aktivnost 1029 A100004 Civilna zaštita**

Sredstva za financiranje ovog projekta povećavaju se za iznos od 2.100,00 eura, te sada iznose 3.427,23 eura. Povećanjem se osiguravaju sredstva nužna za plaćanje troška izrade elaborata pod nazivom Procjena rizika od velikih nesreća. Izrada ovog elaborata je zakonska obveza.

**3.7.2. Tekući projekt 1029 T100001 Sanacija klizišta**

Ovo je novi projekt planiran u iznosu od 228.490,00 eura, od čega se 28.490,00 eura odnosi na trošak izrade Projekta sanacije, a ostatak od 200.000,00 eura je procijenjeni trošak sanacije. Ovim sredstvima se planira sanirati klizišta koja su se pojavila na Samar brdu i koja prijete objektima uz koje su se pojavila, a samim time i sigurnosti stanovnika u tim objektima. Sredstva se planiraju iz pomoći (Fond solidarnosti ili neki drugi izvor).

**JAVNA VATROGASNA POSTROJBA GRADA NOVSKE**

**3.8. Program 1029 ORGANIZIRANJE I PROVOĐENJE ZAŠTITE I SPAŠAVANJA**

**3.8.1. Aktivnost 1029 A100001 Redovna djelatnost JVP**

Sredstva za financiranje ove aktivnosti povećavaju se u ukupnom iznosu od 21.167,14 eura. Ovo povećanje je rezultat povećanja i smanjenja po pojedinim pozicijama. Na pozicijama koje se financiraju iz općih prihoda i primitaka Grada Novske dolazi do povećanja financiranja iz ovog izvora u ukupnom iznosu od 19.567,14 eura. Do smanjenja dolazi na poziciji *„Stručno usavršavanje zaposlenih“* u iznosu od 654,56 eura, dok do povećanja dolazi na pozicijama *„Uredski i ostali potrošni materijal“, „Usluge promidžbe i informiranja“,* „*Zdravstvene i veterinarske usluge*“, „*Usluge tehničkog i investicijskog održavanja*“, „*Uredska oprema i namještaj*“ i „*Uredska oprema – videonadzor*“. Od pobrojanih povećanja značajnije je na poziciji „*Usluge tehničkog i investicijskog održavanja“* u iznosu od 15.012,18 eura. Radi se o trošku servisiranja autoljestvi. Na pozicijama koje se financiraju iz vlastitih prihoda proračunskog korisnika dolazi do povećanja u ukupnom iznosu od 1.600,00 eura. Povećanje nastaje na pozicijama *„Uredska oprema i namještaj“* i *„Ostala oprema“.*  Ovim preslagivanjem izvršeno je usklađenje sa stvarnim potrebama do kraja tekuće godine.

**4. Razdjel 004 UPRAVNI ODJEL ZA GOSPODARSTVO I POLJOPRIVREDU**

Planirani rashodi se povećavaju za 10,37 %, odnosno za 78.082,79 eura u odnosu na planirane rashode u 2023. godini.

**4.1. Program 1030 PODRŠKA GOSPODARSTVU I ODRŽIVOM RAZVOJU**

Unutar ovog programa dolazi do povećanja rashoda koji se odnose na povećanje plaća za redovan rad i doprinosa na plaće sukladno povećanju koeficijenata za obračun plaća, zatim na povećanje rashoda vezanih za obvezu plaćanja godišnje članarine Zajednici proizvođača Sisačko-moslavačke županije kako je izglasala većina članova na posljednjoj skupštini Zadruge. Također se povećava stavka *Agrodetika* kojom se planiraju sredstva za godišnje održavanje IT sustava koji se koristi za raspolaganje poljoprivrednim zemljištem.

**4.2. Program 1031 GOSPODARSTVO**

Planirana sredstva za ovaj program se smanjuju za iznos koji se preraspodijelio na stavku agrodetike u iznosu 5.972,00 eura što predstavlja smanjenje od 1,81 %.

Unutar projekata, izmjene su se dogodile na smanjenju sredstava za produbljivanje kanala i izgradnju propusta te preraspodjela tog iznosa na rashode koji se tiču troškova za provedbu Zakona o poljoprivrednom zemljištu koji se pojavljuju kod priprema natječaja za zakup i prodaju te drugih aktivnosti sukladno istom Zakonu, a uvodi se i nova pozicija koja se tiče ugovaranja usluge za prijavu na Javni poziv Ministarstva poljoprivrede vezanog za odabir područja komasacije (10.000,00 eura). Ove izmjene nisu utjecale na rast/smanjenje ukupnih rashoda za program jer se radi samo o preraspodjeli ranije planiranih sredstava.

Smanjenje od 5.972,00 eura se dogodilo na stavci Programa očuvanja ugroženih područja i biološke raznolikosti te su se ta sredstva preraspodijelila na ranije spomenutu stavku agrodetike.

**4.3. Program 1033 POTICANJE RADA POTPORNE INSTITUCIJE**

Planirani iznos se povećava za 25.000,00 eura jer je potrebno osigurati sredstva za provedbu aktivnosti promocije Novske, poduzetnika, poduzetničkih sektora i poduzetničke institucije te organizacije poduzetničke konferencije u 2023. godine.